Leon van Nierop se resensie: AmbulanceAmbulance * Met Jake Gyllenhaal en Eliza González Regisseur: Michael Bay Ja, ek weet April wemel van vakansiedae, en vir diegene wat nie die hoë brandstofprys kan bekostig nie, behoort daar darem seker ŉ fliek of wat te wees om jou tuis te hou? Ambulance lyk aanvanklik na ŉ lekker skiet-skop-en-doodbloei-fliek vol skietpiete wat weet hoe om ŉ wapen te gebruik, maar eintlik gaan dit oor motors wat deur die lug tuimel, manne vol testosteroon wat op mekaar skree, bankrooftogte, ontploffings, skreeuende motorbande en mense wat skree van pyn. Is dit jou idee van vermaak? Sommige manne sal dalk instemmend knik en toegee dat hulle voor ŉ lekker braai na ŉ aksiefliek in ŉ teater wil gaan kyk. Maar hierdie Jake Gyllenhaal-film is so vergesog, jy sal oogdruppels benodig. Dit kom uit die stal van die aksie-veslaafde Michael Bay wat net jaagtogte en motors wat verongeluk verfilm vir die blote pret daarvan. Hy kry lekker as motors rol. Maar van ŉ storie is daar min sprake. Die bietjie wat daar is gaan oor ŉ bankrower (Gyllenhaal) wat met miljoene dollar se buit in ŉ ambulans vlug. Maar agterin is ŉ sterwende polisieman en ŉ paramedikus wat hom aan die lewe probeer hou. En dan die ambulansdrywer wat vinniger as enige renjaer op twee wiele om ŉ draai jaag. Verder gaan daar nie veel aan nie. Met die prys van ŉ fliekkaartjie deesdae sou ek twee keer dink oor Ambulance. Dis verbysterend vergesog en onlogies. Die fliek is by Ster-Kinekor en NuMetro te sien. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.